Ανακοίνωση της Επιτροπής σχετικά με τη μέθοδο καθορισμού των επιτοκίων αναφοράς και προεξόφλησης (97/C 273/03)

(Κείμενο που παρουσιάζει ενδιαφέρον για τον ΕΟΧ)

[Η παρούσα ανακοίνωση αντικαθιστά τα προηγούμενα κείμενα σχετικά με τον τρόπο καθορισμού του επιτοκίου αναφοράς και προεξόφλησης, και ιδίως την ανακοίνωση της Επιτροπής της 10ης Αυγούστου 1996 (1)]

Στο πλαίσιο του κοινοτικού ελέγχου των κρατικών ενισχύσεων που εγκαθιδρύθηκε από τη συνθήκη ΕΚ, η Επιτροπή χρησιμοποιεί διάφορες παραμέτρους, μία από τις οποίες είναι τα επιτόκια αναφοράς και προεξόφλησης.

Τα επιτόκια αυτά χρησιμοποιούνται για τη μέτρηση του ισοδυνάμου επιχορήγησης μίας ενίσχυσης καταβληθείσας σε πολλές δόσεις και για τον υπολογισμό των στοιχείων ενίσχυσης που προκύπτουν από την εφαρμογή καθεστώτων χορήγησης δανείων με επιδοτούμενο επιτόκιο. Χρησιμοποιούνται επίσης στο πλαίσιο του κανόνα «de minimis» (2) και για την επιστροφή των παράνομων ενισχύσεων (3).

Τα επιτόκια αναφοράς θεωρείται ότι απεικονίζουν το μέσο επίπεδο των ισχυόντων επιτοκίων, στα διάφορα κράτη μέλη, για τα μεσοπρόθεσμα και μακροπρόθεσμα δάνεια (διάρκειας πέντε έως δέκα ετών) τα οποία συνοδεύονται από συνήθεις εγγυήσεις.

Η Επιτροπή αποφάσισε να αντικαταστήσει το ισχύον σύστημα καθορισμού των επιτοκίων αναφοράς, από υπολογισμό βασιζόμενο στα πενταετή διατραπεζικά επιτόκια (τα επονομαζόμενα «swap»), προσαυξημένα κατά ένα συγκεκριμένο ποσοστό.

Από 1ης Αυγούστου 1997, τα επιτόκια αναφοράς καθορίζονται ως ακολούθως:

- για όλα τα κράτη μέλη, με εξαίρεση την Ιταλία, την Πορτογαλία και την Ελλάδα, το επιτόκιο αναφοράς καθορίζεται ως το διατραπεζικό επιτόκιο swap πέντε ετών, στο οικείο νόμισμα, προσαυξημένο κατά 0,75 % (75 σημεία βάσης),

για την Ιταλία και την Πορτογαλία, το επιτόκιο αναφοράς καθορίζεται ως το διατραπεζικό επιτόκιο swap πέντε ετών, στο οικείο νόμισμα, προσαυξημένο κατά 2 % (200 σημεία βάσης),

για την Ελλάδα, το επιτόκιο αναφοράς καθορίζεται ως το διατραπεζικό επιτόκιο ενός έτους (Athibor), σε δραχημές, προσαυξημένο κατά 3 % (300 σημεία βάσης),

- το επιτόκιο αναφοράς θεωρείτει ότι ισοδυναμεί με το μέσο όρο των ενδεικτικών επιτοκίων που καταγράφηκαν κατά τους μήνες Σεπτέμβριο, Οκτώβριο και Νοέμβριο του προηγουμένου έτους,

- κατά τη διάρκεια του έτους, το επιτόκιο αναφοράς προσαρμόζεται εφόσον διαφέρει κατά ποσοστό μεγαλύτερο του 15 % από το μέσο όρο των ενδεικτικών επιτοκίων που καταγράφηκαν κατά τους τρεις τελευταίους μήνες για τους οποίους υπάρχουν διαθέσιμα στοιχεία.

Εξάλλου, πρέπει να σημειωθεί:

- ότι το επιτόκιο αναφοράς που καθορίζεται με τον τρόπο αυτό είναι ένα κατώτατο επιτόκιο το οποίο μπορεί να αυξηθεί σε περιπτώσεις ιδιαίτερου κινδύνου (παραδείγματος χάρη, επιχείρηση που αντιμετωπίζει δυσχέρειες, απουσία εγγυήσεων τις οποίες συνήθως απαιτούν οι τράπεζες κ.λ.π.). Σε τέτοιες περιπτώσεις, η προσαύξηση μπορεί να ανέλθει σε 400 σημεία βάσης και σε ακόμη υψηλότερο επίπεδο, εφόσον καμία ιδιωτική τράπεζα δεν θα δεχόνταν να χορηγήσει το υπό εξέταση δάνειο,

- ότι η Επιτροπή επιφυλάσσεται της δυνατότητας να χρησιμοποιήσει, εάν αυτό κριθεί απαραίτητο για την εξέταση ορισμένων περιπτώσεων, βασικό επιτόκιο μικρότερης διάρκειας (παραδείγματος χάρη, Libor ενός έτους) ή μεγαλύτερης διάρκειας (παραδείγματος χάρη, επιτόκιο ομολογιών δεκαετούς διάρκειας) σε σχέση με το πενταετές διατραπεζικό επιτόκιο swap,

- ότι, στις περιπτώσεις κατά τις οποίες το πενταετές διατραπεζικό επιτόκιο swap δεν είναι διαθέσιμο, το βασικό επιτόκιο θα καθοριστεί στο επίπεδο του επιτοκίου των κρατικών ομολογιών πενταετούς διάρκειας, προσαυξημένο κατά 25 σημεία βάσης.

Η Επιτροπή θα γνωστοποιεί το επιτόκιο αναφοράς στο δίκτυο Internet στην παρακάτω διεύθυνση:

http://europa.eu.int/en/ comm/dg04/aid/tauxref.htm

(1) ΕΕ C 232 της 10. 8. 1996, σ. 10.

(2) ΕΕ C 68 της 6. 3. 1996, σ. 9.

(3) ΕΕ C 156 της 22. 6. 1995, σ. 5.